कभी मास्टरकार्ड को 21वीं मूल्यवान कंपनी बनाया, उन्हें बाइडेन ने वर्ल्ड बैंक के लिए नॉमिनेट किया
World Bank President Nominee Ajay Banga Mastercard Brand Value - मास्‍टरकार्ड...वीसा के बाद दुनिया की दूसरी सबसे पॉपुलर कैशलेस पेमेंट कंपनी है। कंपनी का मार्केट कैप 28 लाख करोड़ रुपए का है। मास्टरकार्ड आज 150 देशों में मौजूद है।
मास्‍टरकार्ड...वीसा के बाद दुनिया की दूसरी सबसे पॉपुलर कैशलेस पेमेंट कंपनी है। कंपनी का मार्केट कैप 28 लाख करोड़ रुपए का है। मास्टरकार्ड आज 150 देशों में मौजूद है। हर सेकंड 5000 से ज्‍यादा कैशलेस ट्रांजेक्‍शंस करने वाली मास्‍टरकार्ड सालभर में 297 लाख करोड़ रुपयों की लेनदेन करती है।
यानी एक मिनट में 53 लाख रुपए की लेनदेन। फिलहाल मास्‍टरकार्ड अपने पूर्व सीईओ अजय बंगा की वजह से चर्चा में है। अजय वर्ल्‍ड बैंक के अगले प्रमुख हो सकते हैं। आज मेगा एम्‍पायर में जानिए दुनिया में प्राइसलेस खुशियां बांटने वाली कंपनी मास्‍टरकार्ड की कहानी...
10 साल के कार्यकाल में अजय बंगा ने मास्‍टरकार्ड को 21वीं सबसे मूल्‍यवान कंपनी बनाया 
मास्‍टरकार्ड की सफलता के पीछे भारतीय मूल के अजय बंगा हैं। उन्‍होंने 2009 में मास्‍टरकार्ड जॉइन किया था, उस समय उनके सामने सबसे बड़ा टास्‍क वीसा का मुकाबला करना था। जुलाई 2010 से 31 दिसंबर 2020 तक अजय मास्‍टरकार्ड के सीईओ थे।
अपने कार्यकाल के दौर अजय ने मास्‍टरकार्ड को सबसे मूल्‍यवान कंपनी की लिस्‍ट में 256वें स्‍थान से 21वें स्‍थान पर पहुंचा दिया। इस दौरान मास्‍टरकार्ड के शेयर के दाम 30 डॉलर से 350 डॉलर तक पहुंच गए।
इसके अलावा कंपनी ने इस दौरान अपने शेयरधारकों को 1581 प्रतिशत का रिटर्न दिया। 2019 में अजय बंगा के नेतृत्‍व में वुमन एम्‍पावरमेंट को बढ़ावा देने के लिए मास्‍टरकार्ड ने अमेरिकी सरकार के वुमन डेवलेपमेंट एंड प्रॉसपेरिटी इंस्‍टीट्यूट के साथ मिलकर काम किया। भारत सरकार ने 2016 में बंगा को पद्म श्री से सम्‍मानित किया था।
‘वीसा’ की मोनाेपॉली खत्‍म करने के लिए हुई थी ‘मास्‍टरकार्ड’ की स्‍थापना
1960 से 1966 के बीच, अमेरिका में केवल 10 क्रेडिट कार्ड कंपनियां थी। लेकिन 1966 से 1968 तक देश में लगभग 440 क्रेडिट कार्ड कंपनियां हो गईं। मास्‍टरकार्ड की शुरुआत के पीछे वीसा है। 1958 में बैंक ऑफ अमेरिका ने अपना क्रेडिट कार्ड ‘बैंकअमेरिक कार्ड’ लॉन्‍च किया था, जिसे अब ‘वीसा’ के नाम से जाना जाता है।
बैंक अमेरिका कार्ड के जवाब में इंटरबैंक कार्ड एसोसिएशन ने 1966 में अपना क्रेडिट कार्ड लॉन्‍च किया। जिसे ‘मास्‍टरचार्ज- द इंटरबैंक कार्ड’ के नाम से जाना गया। 1979 में मास्‍टरचार्ज का नाम बदलकर मास्‍टरकार्ड रख दिया गया।
बिजनेस मॉडल- ग्राहकों से नहीं बल्‍कि बैंकों से कमाई करता है मास्‍टरकार्ड 
मास्‍टरकार्ड क्रेडिट कार्ड जारी करने वाले बैंकों से अपनी कमाई करता है। इसमें ट्रांजेक्‍शन फीस लागू होती है। कस्‍टमर्स मूल रूप से मास्टरकार्ड को सीधे भुगतान नहीं करते हैं। कस्‍टमर्स भुगतान बैंक को करते हैं और मास्टरकार्ड उन बैंकों पर शुल्क लगाकर पैसा कमाता है। इन चार्जेस में कनेक्टिविटी चार्ज और जब आवश्यकता होती है तो स्विचिंग चार्ज भी लिया जाता है।
मास्‍टरकार्ड तेजी से बढ़ रही है। 2018 में कंपनी ने लगभग 122 करोड़ रुपए का रेवेन्‍यू हासिल किया था। जो 2019 में 21 फीसदी बढ़ गया था। जबकि उस साल वीसा ने रेवेन्‍यू में 11.7 फीसदी की ही ग्रोथ देखी थी। सेल्‍स की बात करें तो साल 2019 में मास्टरकार्ड की सेल्स ग्रोथ 12.2 फीसदी रही और वीसा की सेल्स ग्रोथ सिर्फ 11.5 फीसदी थी। फिलहाल मास्टरकार्ड एप्पल के साथ साझेदारी में भी है।
होलोग्राम का इस्‍तेमाल करने वाली पहली कंपनी है मास्‍टकार्ड 
अक्‍सर हम जाली नोटों के व्‍यापार के बारे में सुनते रहते हैं। इसी तरह पहले कैशलेस कार्ड के बिजनेस में काउंटरफीटिंग का खतरा हुआ करता था। इसे रोकने वाली पहली कंपनी मास्‍टरकार्ड थी। 1983 में पहली बार मास्‍टरकार्ड ने होलोग्राम का यूज किया।
क्रेडिट कार्ड पर उपयोग किए जाने वाले होलोग्राम इमेजेस की कई परतों से बने होते हैं, जिन्हें विभिन्न एंगल्‍स से लिया जाता है। यह जालसाजी को रोकता है क्योंकि ऑप्टिकल कंप्यूटर स्कैनर द्वारा एक साथ कई परतोंं को स्‍कैन नहीं किया जा सकता है। होलोग्राम के इस्‍तेमाल की मदद से जालसाजी खत्‍म हुई। आज पासपोर्ट से लेकर बैंक नोट्स तक सभी में होलोग्राम का यूज होता है।
दुबई में रॉयल फैमली के लिए डॉयमंड और गोल्‍ड के कार्ड्स बनाता है मास्‍टरकार्ड
मास्‍टरकार्ड ने दुबई फर्स्ट रॉयल कार्ड बनाया है। जिसे शायद दुनिया का सबसे स्‍पेशल क्रेडिट कार्ड बताया जाता है। इस कार्ड की कोई स्‍पेंडिंग लिमिट नहीं होती है। क्रेडिट कार्ड के दोनों तरफ असली गोल्‍ड की लैयरिंग की गई है। कार्ड के केंद्र में 0.235 कैरेट का डायमंड लगाया गया है। दुबई फर्स्‍ट रॉयल क्रेडिट कार्ड सिर्फ रॉयल फै‍मिली के सदस्‍यों के लिए उपलब्‍ध है। इसे पाने के लिए कोई एप्‍लीकेशन नहीं भरनी होती है।
कैशलेस और कैशफ्लो, दोनों बिजनेस में एक्‍टिव है मास्‍टरकार्ड 
साल 1988 में मास्‍टरकार्ड ने एटीएम के बिजनेस में भी एंट्री ली। विश्व स्‍तर पर मास्‍टरकार्ड ने उस समय के सबसे बड़े एटीएम नेटवर्क साइरस को 34 मिलियन डॉलर में खरीद‍ लिया। खरीद के साथ ही मास्टरकार्ड/साइरस एटीएम नेटवर्क का निर्माण हुआ, इस मर्जर के बाद मास्टरकार्ड के कार्डधारकों को जल्दी और आसानी से नकदी उपलब्‍ध होने लगी थी।
इसके बाद 1992 में यूरोकार्ड और मास्टरकार्ड ने एक जॉइंट पार्टनरशिप की थी, जिसके बाद ही फैमस मेस्‍ट्रो इंटरनेशनल कार्ड लॉन्‍च किया गया। हालांकि 2002 में मास्टरकार्ड और यूरोकार्ड दोनों का मर्जर हो गया और यूरोकार्ड मास्टरकार्ड में ही सम्‍मलित हो गया।
2006 में मास्‍टरकार्ड ने अपना आईपीओ पेश किया। उस वक्‍त कंपनी ने 39 डॉलर प्रति शेयर के हिसाब से 95 मिलियन शेयर्स की बिक्री की। इसके बाद 2016 में मास्‍टरकार्ड ने 20 साल में पहली बार अपनी कंपनी का लोगो बदला।
विवाद: भारत में 1 साल तक बैन रही मास्‍टरकार्ड 
साल 2021 में रिजर्व बैंक ऑफ इंडिया ने डेटा स्टोरेज नियमों का पालन नहीं करने के कारण मास्टरकार्ड पर बैन लगा दिया था। इस रोक के तहत मास्टरकार्ड को नए डेबिट और क्रेडिट कार्ड जारी करने से प्रतिबंधित किया गया था। इस प्रतिबंध के करीब 1 साल बाद रिजर्व बैंक ने मास्टरकार्ड पर लगी पाबंदियों को हटा लिया था। मास्टरकार्ड ने जरूरी मापदंडों का पालन कर लिया था। अब मास्टरकार्ड पहले की तरह भारत में अपना बिजनेस चला रहा है।